Die kind sonder 'n glimlag - Local News - Windhoek Express
Friday, May 24th, 2019 15:35:06
Met 'n probleem wat nie onder beheer gebring kan word nie, help een sentrum waar hulle kan, een kind op 'n slag.
As mense wil ons so graag help, maar 'n noot in die hand is nie die oplossing nie. Inteendeel, dit vererger net die situasie. Maggy Katimba, naskoolsentrum
Die probleem met straatkinders in die hoofstad bly 'n kopseer, ook vir die betrokke ministerie. Foto ter illustrasie/ Kickstarter
Yolanda Nel - Dis die kind sonder 'n tikkie hoop in sy oë, wat op 'n straathoek staan in verslonsde klere en vra vir net N$1, wat aan jou hart trek en jou laat wakker lê in die nag.
As jy vir elke kind wat jy daardie dag gesien het, net N$1 gee, was jy vandag N$10 armer en hulle soveel meer ryker. Want jy voel nie daai kleingeld aan jou sak nie en jy sus jou gewete dat jy vandag 'n kind gehelp het.
Jy en 299 ander mense net soos jy.
En daai kind glimlag vanaand breed en ongelukkig nie al die pad bank toe nie. Eerder bottelstoor toe. Of hy gaan staan op 'n ander hoek en wink vir iemand wat dan met 'n toor-pilletjie vorendag kom wat alles beter maak.
“Jare gelede het die kinders op straat dagga gerook en bier gedrink,” vertel Maggy Katimba van die naskoolsentrum van die ministerie van geslagsgelykheid en kinderwelsyn. “Nou gebruik hulle dwelms soos kokaïen en die verslawing ruk handuit,” vertel sy.
“As mense wil ons so graag help, maar 'n noot in die hand is nie die oplossing nie. Inteendeel, dit vererger net die situasie. Dit gee vir hulle 'n rede om op die straat te bly en dis hoekom straatkinders volwassenes word wat steeds op straat bly en nie werk nie.”
Een van die programme wat die nasorgsentrum aanbied is juis 'n skuiling vir kinders met geen ander heenkome nie. Hier word hulle voorsien van 'n plek om te slaap en 'n bord kos. Maar dit is nie 'n permanente oplossing nie. Soms is daar kinders wat daarna in weeshuise geplaas word en hulle is darem van die straat af.
Een so geval is Jonathan* (13). Hy is al twee jaar betrokke by die sentrum ná hy van die straat verwyder is en in 'n weeshuis geplaas is. Hy sê dié dat hy nie op straat hoef te wees nie, het sy lewe verander.
“Ek is in my ouerhuis mishandel en herhaaldelik aangerand. Daaroor het ek besluit om eerder op straat te bly,” sê hy. Hier het hy soms dae lank sonder kos gegaan. Hy het selfs 'n paar keer probeer huis toe gaan, maar die situasie daar het nooit verbeter nie.
“Die ander kinders by die nasorgsentrum het my familie geword,” sê Jonathan en voeg by, “jou lewe kán anders uitdraai. Jy kán 'n verskil maak as jy besluit om die hulp te vat wat vir jou aangebied word.”
Terwyl die sentrum probeer help waar moontlik, loop dit ook erg onder inwonende diewe deur. “Van die kos tot die matrasse is al gesteel. Enige iets wat verkoop kan word vir die volgende high,” sê Maggy.
En dit is waar die probleem lê.
“Ons het nie 'n rehabilitasiesentrum vir kinders nie en die ministerie het nie die kapasiteit om die probleem alleen te hanteer nie. Die probleem met straatkinders is onsettend groot en die kinders kom van so ver as Gobabis en Mariental. Tog probeer ons help waar ons kan en daar is wel 'n paar suksesverhale,” sê Maggy.
Ander programme by die nasorgsentrum sluit skool- en familie-integrering in.
“Die doel is om kinders binne formele of informele onderrigstelsels te integreer en hulle staan families by om seker te maak die kinders gaan nie weer na die straat toe nie.”
Hulle bied ook 'n verskeidenheid van aktiwiteite na-skool aan, van kuns en kultuur tot sport soos sokker, boks en netbal, om die kinders besig te hou. Daar is ook 'n biblioteek en 'n rekenaarklas.
“Almal sien net die kinders op straat raak, niemand is bewus van die feit dat ons 125 kinders daagliks besig hou om te verseker hulle gaan nie weer terug strate toe nie,” sê sy.